stanford-oval/wikipedia huggingface dataset:
וילם דפו
ביוגרפיה

דפו נולד בעיר אפלטון, ויסקונסין, ארצות הברית. אחד משמונה ילדיהם של מוריאל איזבל (לבית ספריסלר) וד"ר ויליאם אלפרד דפו (1917-2014), הוא צייץ ב-2009: "חמשת אחיותיי גידלו אותי מכיוון שאבי היה מנתח, אמי הייתה אחות והם עבדו יחד, כך שלא ראיתי אף אחד מהם יותר מידי." אחיו, דונלד דפו, הוא מנתח השתלות וחוקר. שם משפחתו הוא ממקור צרפתי. בתיכון הוא קיבל את הכינוי וילם, שהוא הגרסה ההולנדית לשם ויליאם.
דפו למד דרמה באוניברסיטת ויסקונסין-מילווקי, אך עזב לאחר שנה וחצי כדי להצטרף לקבוצת התיאטרון הניסיונית "תיאטרון X" במילווקי, ויסקונסין לפני שעבר לניו יורק ב-1976, שם התמחה אצל ריצ'רד שכנר, מנהל קבוצת התיאטרון האוונגרדית "The Performance Group", שם פגש את המנהלת האמנותית של הלהקה אליזבת לקומפט והחל בין השניים רומן. לקומפט ביחד עם אחרים טיפחה את שכנר ויצרה את "קבוצת ווסטר", ותוך פחות משנה דפו לקח כבר חלק בקבוצה. דפו המשיך עם קבוצת ווסטר גם בשנות האלפיים.
קריירה

קריירת הסרטים של דפו החלה בגיל 25 ב-1980, כאשר לוהק ל"שערי החופש", הגם שהופעתו נחתכה בעריכה. תפקיד הפריצה שלו היה של הסמל הרחום אליאס בסרט "פלאטון" (1986). מאז היה לשחקן אופי פופולרי, שבגלל תווי פניו המחוספסים מלהקים אותו לעיתים לתפקידי הנבל, כמו הגובלין הירוק בסרטי ספיידרמן. הוא גילם את ישו בסרטו של מרטין סקורסזה "הפיתוי האחרון של ישו" (1988), ועוד באותה שנה השתתף בסרט "מיסיסיפי בוערת".
ב-1989 גילם את שלמה ארוך בסרט "ניצחון הרוח", שצולם בחלקו בישראל, והיה סרט השואה הראשון שצולם באושוויץ.
ב-1993, שיחק לצידה של מדונה במותחן האירוטי "גוף ההוכחות".
פעמיים גילם בלש משטרה - ב"הקדושים מבוסטון" (1999) וב"אמריקן פסיכו" (2000), ואף השתתף ב"החופשה של בין" (2007). הוא היה מועמד פעמיים לפרס האוסקר לשחקן המשנה הטוב ביותר, על משחקו בסרט "פלאטון", וב"צילו של הערפד" (2000).
דפו היה אורח פסטיבל הסרטים הבינלאומי בחיפה ב-2005.
ב-2005 כיכב בסרט של הבמאי והתסריטאי הדני לארס פון טרייר מנדרליי, ושיתף פעולה שוב עם פון טרייר בסרט "אנטי-כריסט" ב-2009, ובסרט נימפומנית ב-2013.
ב-2006 הוא גילם את ראש המטה בקומדיה המוזיקלית "אמריקן דרימז" לצד יו גרנט ומנדי מור.
ב-2014 גילם את הסופר פיטר ואן האוטן בסרט "אשמת הכוכבים" לצד אנסל אלגורט ושיילין וודלי. באותה שנה גם גילם את דמותו של הבמאי והמשורר האיטלקי פייר פאולו פאזוליני בסרט "פאזוליני" (אנ') שביים וכתב הקולנוען האמריקאי אייבל פררה.
ב-2017 שיחק בסרט הדרמה "גיבור אמריקאי", לצד ג'רארד באטלר וגרטשן מול. באותה שנה שיחק גם בסרטים "פרויקט פלורידה", "החומה הגדולה" ו"רצח באוריינט אקספרס".
בספטמבר 2018 זכה בפרס השחקן הראשי בפסטיבל הסרטים של ונציה על הופעתו כווינסנט ואן-גוך ב"שערי הנצח" של ג'וליאן שנאבל.
בשנת 2022 שיחק בסרט הדרמה ההיסטורי "מלך הצפון" לצדה של ניקול קידמן.
בשנת 2024 זכה לחנוך כוכב על שמו בשדרת הכוכבים של הוליווד.
ביולי 2024 מונה דפו לתפקיד המנהל האמנותי של מחלקת התיאטרון בביאנלה של ונציה.
חיים אישיים

בשנת 1977, דפו החל מערכת יחסים עם הבמאית אליזבת לקומפט. בנם, ג'ק, נולד בשנת 1982. הם נפרדו בשנת 2004 ומעולם לא נישאו משום שמבחינתה "הנישואים מייצגים בעלות".
ב-25 במרץ 2005 דפו התחתן עם השחקנית, התסריטאית ובמאית הקולנוע האיטלקייה גיאדה קולאגרנדה, שנה לאחר שהשניים נפגשו ברומא בהקרנת בכורה של אחד מסרטיה. דפו אמר בשנת 2010, "אכלנו ארוחת צהריים ואמרתי: 'את רוצה להתחתן מחר?'" והם עשו זאת באמת למחרת היום בטקס קטן עם שני חברים כעדים. בני הזוג עבדו יחד על סרטיה כבמאית "לפני שהיה לו שם" (2005) ו"אישה" (2010). הם מחלקים את זמנם בין רומא, ניו יורק ולוס אנג'לס. הוא מחזיק באזרחות איטלקית ואמריקאית.
דפו הוא פסקטריאני ונמנע מאכילת בשר "משום שחוות בעלי חיים הם אחד הגורמים העיקריים להשמדת כדור הארץ".
לוקה גואדנינו

| --- | --- |

 לידה:  10 באוגוסט 1971 (בן 53) פלרמו, איטליה 
 מדינה:  איטליה 
 תקופת הפעילות:  מ-1997 
 מקום לימודים:  ספיינצה – אוניברסיטת רומא  אוניברסיטת פלרמו 
 פרסים והוקרה:  David di Donatello for Adapted Screenplay 
 פרופיל ב-IMDb
 
לוקה גואדנינו (באיטלקית: Luca Guadagnino; נולד ב-10 באוגוסט 1971) הוא במאי ומפיק קולנוע איטלקי. סרטיו מאופיינים בסיבוך רגשי וסצנות ארוטיות. זוכה פרס אריה הכסף מטעם פסטיבל קאן ומועמד לפרסי אוסקר ובאפט"א.
גואדנינו צבר פרסום בסצנת הקולנוע הבין לאומית עם טרילוגיית ה"תשוקה", שהכילה את הסרטים "אני אהבה" (2009), "גלים גבוהים" (2015) ו"קרא לי בשמך" (2017). בנוסף, ביים את הסדרה "אנחנו מי שאנחנו" (2020) עבור HBO,  ואת הסרטים "עצמות והכל" (2022) "מתחרים" (2024) ו"קוויר" (2024).
ביוגרפיה

נולד בפלרמו לאם ממוצא אלג'יראי ואב ממוצא סיציליאני. בילדותו התגורר באדיס אבבה בשל עבודת אביו כמרצה להיסטוריה וספרות בבית ספר המקומי. ב-1977 עזבה המשפחה את אתיופיה בשל מלחמת האזרחים האתיופית והשתקעה בפלרמו.
בנעוריו גואדנינו היה חבר במפלגה הקומוניסטית האיטלקית ושימש ככתב לעיתון של צעירי המפלגה. הוא עזב את המפלגה לאחר עימות עם עורך העיתון בנוגע לתוכן של אחד מראיונותיו.
הסרט הראשון שביים, "The Protagonists", הוקרן בפסטיבל ונציה בשנת 1999. סרט זה היה שיתוף הפעולה הראשון שלו, מיני רבים, עם טילדה סווינטון.
ב-2009 כתב, הפיק וביים את הסרט "אני אהבה". סרט זה היה הראשון מטרילוגיה אשר גואדנינו כינה כ"טרילוגיית התשוקה". הסרט הופק לאורך שבע שנים בשיתוף פעולה עם טילדה סווינטון, שאף שיחקה בו בתפקיד הראשי. הסרט הועמד לפרס אוסקר לעיצוב תלבושות, פרס גלובוס הזהב לסרט הזר הטוב ביותר ולפרס באפט"א בקטגוריית הסרט הטוב ביותר שאינו בשפה האנגלית.
בהמשך יצא הסרט השני בטרילוגיית התשוקה, "גלים גבוהים" (2015), בכיכובם של דקוטה ג'ונסון, רייף פיינס וסווינטון. הסרט הוקרן לראשונה בפסטיבל ונציה והיה מועמד לאריה הזהב.
בשנת 2017 יצא החלק השלישי, "קרא לי בשמך", אשר זכה להצלחה מסחרית רבה.
בהמשך הפיק את הסרט "בקט" (2021). ב-2024 יצאו לאקרנים שני סרטים שביים, "קוויר" ו"מתחרים".
בשנת 2025, עתיד לצאת סרטו החדש שביים והפיק, "After the Hunt" על פרופסור במכללה (ג'וליה רוברטס) שנאלצת להתמודד עם עברה הסודי לאחר שאחד מעמיתיה מתמודד עם האשמה חמורה. באותה שנה חלק בהפקת סרט המלחמה הסאטירי "Atropia".
חיים אישיים

בעבר חי בדירה מהמאה ה-17 בקרמה. נכון ל-2024 מתגורר במילאנו. בין השנים 2009–2020 היה במערכת יחסים עם הבמאי פרדיננדו סיטו פילומרינו(אנ'), שביים עימו מספר מסרטיו.
הערות שוליים

↑  Condé Nast, Vogue Arabia - Fashion, Beauty and Celebrity News, Vogue Arabia (ב־)
↑  Heller, Nathan (2018-10-08). "Luca Guadagnino's Cinema of Desire". The New Yorker (באנגלית אמריקאית). ISSN 0028-792X. נבדק ב-2025-01-16.
↑  TCh. "The Protagonists". Time Out Worldwide (באנגלית בריטית). נבדק ב-2025-01-16.
↑  Luca Guadagnino on desire - Cultural Daily, www.culturaldaily.com, ‏2017-11-22 (באנגלית אמריקאית)
↑  Luca Guadagnino, Tilda Swinton & Dakota Johnson - Vogue.it, web.archive.org, ‏2017-11-07
↑  'Call Me By Your Name' takes top prize at 2017 Gotham Awards, EW.com (באנגלית)
↑  Anthony D'Alessandro,Justin Kroll, Luca Guadagnino-Directed Adaptation Of ‘Queer’ With Daniel Craig In Works, Deadline, ‏2022-12-09 (באנגלית אמריקאית)
↑  Justin Kroll, Luca Guadagnino Sets Zendaya, Josh O’Connor & Mike Faist To Star In ‘Challengers’ For MGM And Amy Pascal, Deadline, ‏2022-02-11 (באנגלית אמריקאית)
↑  Thomas, Dana (2016-08-01). "One Italian Filmmaker's Ultimate Set — His Own Home". The New York Times (באנגלית אמריקאית). ISSN 0362-4331. נבדק ב-2025-01-16.
↑  Buchanan, Kyle (2020-09-10). "With 'We Are Who We Are,' Luca Guadagnino Wants You to Question Yourself". The New York Times (באנגלית אמריקאית). ISSN 0362-4331. נבדק ב-2025-01-16.
| --- | --- |
בקרת זהויות :  NLI: 987007406131105171  PLWABN: 9810621653705606  BIBSYS: 11013018  BNE: XX5074716  BnF: cb15552509q (data)  CANTIC: a1110529x  GND: 138500746  ICCU: UBOV493300  ISNI: 0000 0001 1947 5522  LCCN: n2008072949  MusicBrainz: 9bbdfadb-16f2-4479-ac97-9619850a5c90  NKC: xx0217929  NLK: KAC201719540  NTA: 298510340  RERO: 02-A019058125  SUDOC: 152377123  VIAF: 22453354   WorldCat (עם VIAF): 22453354
אמנות לעם

| --- | --- |

 מדינה:  ישראל 
 תקופת הפעילות:  1966–2010 (כ־44 שנים)
 נוצר מתוך:  פרויקט תל"ם "תיאטרון למעברות"
 
אמנות לעם הייתה עמותה ציבורית שפעלה בישראל ומטרתה הייתה להעשיר את חיי התרבות והאמנות ביישובי הפריפריה.
היסטוריה

ראשיתה של "אמנות לעם" בשנת 1953, בימים שמדינת ישראל הצעירה קלטה רבבות עולים מכל קצוות תבל. כחלק מתהליך הקליטת התרבותית של העולים בארץ, הוקם ביוזמת הסתדרות העובדים פרויקט "תלם", ראשי תיבות של תיאטרון למעברות, אשר הופיע במקומות מרוחקים והציג בפני העולים במעברות ובעיירות הפיתוח הצגות בעברית. בשנת 1966, הוחלט להקים ארגון חדש בשם "אמנות לעם" בשותפות של הסתדרות, משרד החינוך וקרן התרבות אמריקה-ישראל, ארגון שימומן חלקית של ידי תקציב ממשלתי.
בשנת 1973 החלה "אמנות לעם" לפעול כעמותה, הורחבו תחומי הפעילות שלה והוחלט לכלול בהם גם מוזיקה, מחול, אמנות פלסטית, ספרות וקולנוע.
בשנת 1980 ייסדה "אמנות לעם" את "פסטיבל עכו - הפסטיבל לתיאטרון ישראלי אחר" ביוזמת השחקן עודד קוטלר. קוטלר ביקש להקים מסגרת להצגות תיאטרון שוליים, "אמנות לעם" נרתמה לסייע, ועל פי הצעת מנהל העמותה יוסי פרוסט, נבחרה עכו כמיקום לפסטיבל.
בשנת 1999, מונה אלעזר שטורם ליו"ר ההנהלה הציבורית של אמנות לעם והחל משנת 2005 ליו"ר העמותה בשכר.
בשנת 2002 יזמה העמותה ביחד עם משרד התרבות את אירועי "חודש הזמר העברי". האירועים נפתחו בטקס מיוחד בבית הנשיא בירושלים. לכבוד האירוע, כתבו ארקדי דוכין ומיכה שטרית את השיר "תראה עולם". את השיר ביצעו דוכין ושטרית יחד עם לאה שבת, שלומי שבת ואמנים נוספים. השיר צעד במשך שישה שבועות במצעד הפזמונים של רשת ג', ובשיא הגיע למקום השישי.
בשנת 2004, היה תקציב העמותה כ-45 מיליון שקל וכמיליון תושבים השתתפו בפעילות התרבותית שארגנה ביישובי הפריפריה.
היסטוריה > סגירה

בתחילת 2007 נקלעה "אמנות לעם" למצוקה תקציבית קשה בעקבות עצירת העברת כספי תמיכה המגיעים אליה ממשרד התרבות. יו"ר העמותה אלעזר שטורם ומנכ"ל העמותה התפטרו מתפקידם בחודש יולי. שר התרבות המדע והספורט ראלב מג'אדלה מינה צוות לבדיקת מצבה של העמותה לאחר שפורסמו דו"חות ביקורת על העמותה שהצביעו על ניהול לא תקין ובזבזני, הוצאות מיותרות ומוסר תשלומים ירוד למוסדות התרבות שעבדו עימה. חודשים אחדים אחר כך מינה השר את דוד פרוינד לתפקיד יו"ר "אמנות לעם", אך עקב חילוקי דעות עם שר התרבות התפטר אף הוא מתפקידו בסוף נובמבר 2007.
ב-23 ביוני 2009 הודיע יושב-ראש העמותה, ישראל גל, על הפסקת פעילות העמותה. יושב-ראש העמותה תלה את האשמה בסגירת העמותה על משרד התרבות, שלדברי גל לא העביר כספים אשר התחייב להעביר בסך כשני מיליון שקלים. בהמשך הגישה אמנות לעם עתירה לבג"ץ כנגד משרד התרבות על עצירת תקציבים שהובטחו לעמותה בשנים 2008 ו-2009. משרד התרבות טען מנגד שהעמותה לא עמדה בהתחייבויותיה והוציאה כספים רבים על פעילויות שכלל אינן כלולות בפעילויות תרבות. בפברואר 2010 דחה בית המשפט המחוזי בתל אביב עתירה לפירוק העמותה. אמיר עשבי, מנכ"ל אומנות לעם, לא הסכים להתפטר ועצר את פעילות העמותה בשנת 2010. באותה שנה, העמותה הגישה שתי בג"צים, מול משרד התרבות על הפסקת הזרמת התקציב שאושר ועל הקמת חברה פרטית ברשותה של השרה לימור ליבנת וזכתה בהם, אך העמותה כבר חדלה לפעול בשלב זה.
חברת "תרבות לישראל"

במקומה של "אמנות לעם" יזמה שרת התרבות לימור לבנת את הקמתה של חברת "תרבות לישראל" בשיתוף עם ההסתדרות הציונית. "תרבות לישראל" החלה לפעול באוגוסט 2010 בתקציב שנתי של כ-11 מיליון שקלים, בדומה לתקציב שממנו נהנתה "אמנות לעם". בחברה היו 14 עובדים שרובם הועסקו גם ב"אמנות לעם".
הפרטה לחברת "פמי פרימיום"

חברת "תרבות לישראל" נסגרה ביוני 2016 לאחר ששרת התרבות מירי רגב החליטה לא לחדש את הזיכיון שלה. ביולי 2016 זכתה חברת "פמי פרימיום" במכרז לניהול תקציב התרבות השנתי בפריפריה בסך כ-25 מיליון שקלים. "פמי פרימיום" היא חברה פרטית המציעה ביטוחים, שירותי גרירת רכב ושירותי רפואה, וכן מנהלת את הרכש לספריות הציבוריות בישראל בעבור משרד התרבות. לאחר שחברת "פמי פרימיום" החלה לנהל את תקציב התרבות, ירדה רמת הסבסוד בהשוואה לעבר וכן ירד מספר האירועים המסובסדים שהזמינו מתוך המאגר של החברה בפריפריה. חברת "פמי פרימיום" החלה לנהל גם את תקציב אירועי תרבות בספריות.
תחומי הפעילות

פעילות העמותה, לילדים, לבני נוער ולמבוגרים המתגוררים ביישובים שבהם פעלה, כללה את התחומים:
תחומי הפעילות > תיאטרון

"אמנות לעם" הביאה הצגות ומופעים ליישובי הפריפריה והביאה קהל מהפריפריה לאולמות התיאטרון המרכזיים
תחומי הפעילות > מוזיקה

עד 2009 התקיימו באמנות לעם מאות מופעי מוזיקה ביישובי הפריפריה ובכללם מופעים של מוזיקה קלאסית, מוזיקת ג'אז, מוזיקת עולם, מופעי זמר עברי ועוד. במקביל, "אמנות לעם" מעודדת הגעת תושבים מהפריפריה למופעי מוזיקה במרכזים המובילים ובהם: האופרה הישראלית, התזמורות המובילות ופסטיבלי מוזיקה שונים.
תחומי הפעילות > מחול

בתחום המחול מפגישה "אמנות לעם" את תושבי הפריפריה עם המגוון הרחב של סגנונות הריקוד ובכלל זה: בלט קלאסי, מחול מודרני, תיאטרון מחול, מחול עכשווי ומחול אתני. המופעים המתקיימים בפריפריה כוללים גם מפגשים מוסברים עם רקדנים, סדנאות ועוד. "אמנות לעם" גם מציעה לתושבי הפריפריה כרטיסים מוזלים למופעים במרכז סוזן דלל ובמרכז לאמנויות הבמה.
תחומי הפעילות > אמנות פלסטית

"אמנות לעם" מפגישה את תושבי הפריפריה עם אמנות עכשווית בתחומי הציור הצילום והפיסול באמצעות ביקור בתערוכות נודדות ותערוכות במוזיאונים החשובים בארץ, הרצאות, סדנאות, סיורי גלריות ומפגשי אמן.
תחומי הפעילות > ספרות

במטרה לקדם את קריאת הספרים מפגישה "אמנות לעם" תושבי פריפריה עם סופרים, משוררים, מבקרי ספרות, שחקנים ומספרי סיפורים. הפעילות כוללת הרצאות, מפגשי שיחה, ערבי סיפורים, סיורים ספרותיים סדנאות כתיבה ועוד.
תחומי הפעילות > קולנוע

במטרה לסייע בהפצת קולנוע איכותי מהארץ ומהעולם מתקיימות הקרנות מלוות בהרצאות, מפגשים עם במאים, מפיקים ושחקנים ישראלים. ובנוסף מוצעות לקהל סדנאות (לדוגמה בתחום האנימציה).
פרס הצילינדר הנודד

פרס הצילינדר הנודד הוא על שם זאב יוסיפון (יוסקוביץ') מייסד תלם והמנכ"ל הראשון שלה. הפרס מוענק מדי שנה לפעילים, יחידים ומוסדיים, על ידי העמותה עבור קידום התרבות והאמנות בפריפריה.
אנשים: הקריקטוריסט זאב (יעקב פרקש) (תשמ"א), השחקנית רזיה ישראלי (תשמ"ו), אילן כלפון (תשמ"ח), הפסנתרן רמי בר-ניב (תשמ"ט), הסופרת רבקה מגן (תשנ"ח), הזמר דקלון (יוסי לוי) (תשס"א), הזמר חיים אוליאל (תשס"ד), הנגן ישועה אזולאי (תשנ"ג), המספרת לימור שיפוני (תשנ"ד), הרקדנית נטע שיזף (תשנ"ה), הרקדן והכוריאוגרף עידו תדמור (תשנ"ז), גדעון פורת, הסופרת תמר אדר, הנגן חן צימבליסטה, הרקדנים ג'יל פיינגולד ואמנון דמתי, איתן בלום ושולי רנד.
מוסדות: בית ספר קהילתי משגב (תשנ"ב), ילדים בסיכוי (לשעבר - "המועצה לילד החוסה") (תשנ"ח), להקת בת-שבע (תשס"א), התזמורת הסינפונייטה הישראלית באר שבע, התזמורת הקאמרית הקיבוצית
יישובים, הפרס מוענק מדי שנה ליישוב בפריפריה המצטיין בפעילות תרבותית ואומנותית למען התושבים: מועצה אזורית גוש עציון (תש"ס), עפולה (תשס"א), שדרות (תשס"ב), מועצה אזורית עמק יזרעאל (תשס"ג), כרמיאל, אופקים
ראו גם

סל תרבות ארצי
הערות שוליים

↑  הוועדה המרכזת דנה בהסכם על הקמת המפעל "אמנות לעם", דבר, 16 באוגוסט 1966
↑  מיכל סנונית, מפעל "אמנות לעם" מיועד, כמובן, לעם. היינו, להביא הפקות תיאטרוניות למקומות ושכבות בציבור שאלמלא מפעל זה לא הוו מגיעים אליהן, על המשמר, 26 בינואר 1973
1 2  מירי פז, לא רק בתל־אביב, דבר, 16 באוקטובר 1980
↑  שוש אביגל, עכו, סוכות חשמ"ד: תיאטרון אחר, כותרת ראשית, 21 בספטמבר 1983
↑  ציפי שוחט, השריף, באתר הארץ, 13 בספטמבר 2005
↑  שירי לב-ארי, קשה, אז שרים, באתר הארץ, 12 באפריל 2002
↑  יוני 2002 באתר פזמונט.
↑  ציפי שוחט, מיליון ישראלים השתתפו בפעילויות תרבות של אמנות לעם, באתר הארץ, 25 בפברואר 2005
↑  ציפי שוחט, אמנות לעם מבטלת את מדורי הקולנוע, הספרות והאמנות ומפטרת עובדים, באתר הארץ, 26 בפברואר 2007
↑  ציפי שוחט, שטורם ושירין התפטרו מניהול אמנות לעם, באתר הארץ, 24 ביולי 2007
↑  ציפי שוחט, יו"ר אמנות לעם: השר מג'אדלה ומנכ"לו ניסו להשתלט על העמותה, באתר הארץ, 20 בנובמבר 2007
↑  מתן שירם, ‏"אמנות לעם" מפסיקה החל מהיום את פעילותה, באתר גלובס, 24 ביוני 2009
↑  בג"ץ 7869/09 אמנות לעם נ' משרד התרבות והספורט, ניתן ב־11 בפברואר 2010.
↑  אמנות לעם עתרה לבג"צ נגד משרד התרבות, באתר וואלה, 1 באוקטובר 2009
↑  בג"צ נגד שרת התרבות לימור לבנת, באתר הארץ, 11 בפברואר 2010
↑  חגי חיטרון, "תרבות לישראל" מתחילה את פעילותה בקונצרט חינמי של התזמורת האנדלוסית, באתר הארץ, 15 באוגוסט 2010
↑   יאיר אשכנזי, "תרבות לישראל" תיסגר, חשש מהפרטת הפצת התרבות בפריפריה, באתר הארץ, 15 באוגוסט 2016
↑  יאיר אשכנזי, מי זכתה במכרז להפצת תרבות לפריפריה? חברה העוסקת בביטוחים וגרירת רכב, באתר הארץ, 12 ביולי 2016
↑   יאיר אשכנזי, רכזי תרבות בפריפריה: אם הקצאת משרד התרבות הוכפלה, למה אנחנו רואים פחות כסף?, באתר הארץ, 12 במרץ 2017
↑   סיון קלינגבייל, מקום המפלט של 1.5 מיליון ישראלים - והסכנה שמרחפת מעליו, באתר TheMarker‏, 8 באוקטובר 2019
| --- | --- |
בקרת זהויות :  NLI: 987007309010505171  BnF: cb161683036 (data)  LCCN: no2010033365  VIAF: 146988140   WorldCat (עם VIAF): 146988140
פין וולפהארד

| --- | --- |

וולפהארד בכנס קומיק-קון, 2017
 לידה:  23 בדצמבר 2002 (בן 22) ונקובר, קולומביה הבריטית, קנדה 
 שם לידה:  Finn Michael Wolfhard 
 סוגה מועדפת:  אינדי רוק רוק אלטרנטיבי
 מדינה:  קנדה קנדה
 תקופת הפעילות:  מ-2013
 פרופיל ב-IMDb
 
פין וולפהארד (באנגלית: Finn Wolfhard; נולד ב-23 בדצמבר 2002) הוא שחקן ומוזיקאי קנדי ממוצא יהודי. ידוע בשל גילום דמויותיהם של מייק וילר בסדרת המקור של נטפליקס "דברים מוזרים", של ריצ'י טוזייר בסרטים "זה" ו"זה: חלק 2", ושל טרבור ספנגלר בסרט "מכסחי השדים: החיים שאחרי".
ביוגרפיה

וולפהארד נולד בוונקובר, קולומביה הבריטית שבקנדה, למשפחה קתולית, אך הוא מתאר את אמו כ"חצי-יהודייה" על פי בדיקה גנטית. אביו, אריק וולפהרד, הוא חוקר העוסק בתביעות הנוגעות לבעלויות ילידים על קרקעות. אחיו הבכור ניק וולפהארד גם הוא שחקן ומוזיקאי.
קריירה > משחק

וולפהארד הופיע לראשונה בטלוויזיה בתפקידי אורח בסדרות כזוראן ב"המאה" וכג'ורדי פינסקי ב"על טבעי".
בשנת 2016, וולפהארד לוהק לדמותו של מייקל "מייק" וילר בסדרת האימה ומדע בדיוני של נטפליקס, "דברים מוזרים". וולפהארד נבחן לתפקיד באמצעות וידאו לאחר שראה שמתקיימים אודישנים פתוחים. וולפהארד, יחד עם חבריו לצוות השחקנים, זכה בפרס גילדת שחקני המסך בקטגוריית "אנסמבל השחקנים הטוב ביותר בסדרת דרמה". בנוסף, וולפהארד הופיע בתוכנית "ליפסינק באטל" בפרק בו התארחו כוכבי "דברים מוזרים".
בשנת 2017, וולפהארד הופיע לראשונה על מסכי הקולנוע בדמותו של ריצ'י טוזייר ב"זה", עיבוד מחודש לספרו של סטיבן קינג באותו השם, שיצא לאקרנים ב-8 בספטמבר 2017. ליהוקו של וולפהארד גם ל"דברים מוזרים" וגם ל"זה", ששניהם מתרחשים בשנות ה-80, היה צירוף מקרים. על פי וולפהארד, הוא לוהק לראשונה כריצ'י כשהבמאי קארי פוקאנגה היה אחראי על מלאכת הבימוי והכתיבה, אך כשפוקאנגה עזב את הפרויקט בעקבות חילוקי דעות יצירתיים, הוא עזב את התפקיד והתאפשר לו לשחק גם ב"דברים מוזרים". לאחר שהבמאי אנדרס מוסקייטי נבחר לביים את הפרויקט, וולפהארד היה צריך להיבחן מחדש לדמותו של ריצ'י. וולפהארד עתיד לחזור לגלם את דמותו של ריצ'י הצעיר בפלאשבקים בסרט ההמשך, "זה: חלק 2".
ב-9 בינואר 2018 חתם וולפהארד עם סוכנות כישרונות, CAA. זמן קצר לאחר מכן הצטרף לצוות השחקנים של הסרט "החוחית" (אנ'), עיבוד לרומן זוכה פרס הפוליצר של דונה טארט באותו השם, כדמותו הצעירה של בוריס פאבליקובסקי, סטודנט אוקראיני בעל משיכה לצרות. ג'ון קראולי, במאי הסרט, שיבח את ליהוקו של וולפהארד, וכינה אותו "ממש מיוחד", שכן וולפהארד לא היה בחירתו הראשונה לתפקיד, והוא רצה ללהק שחקן רוסי צעיר אותנטי לתפקיד, אך וולפהארד נבחן לתפקיד והדהים את הבמאי עם מבטא רוסי כמעט מושלם. ב-5 ביוני 2018 הוכרז שוולפהארד לוהק לסרט האנימציה "משפחת אדמס", שעלה לאקרנים ב-11 באוקטובר 2019, וידבב את דמותו של פאגסלי אדמס.
ב-1 במרץ 2019 הוכרז כי וולפהארד וקארי קון מנהלים משא ומתן על כיכוב בסרט "מכסחי השדים: החיים שאחרי" שיביים הבמאי ג'ייסון רייטמן, כשקון תגלם אם חד-הורית, ווולפהארד יגלם את בנה. ליהוקו של וולפהארד לתפקיד אושר רשמית ב-29 במרץ 2019 על ידי רייטמן באמצעות המדיה החברתית, יחד עם קון ומקנה גרייס.
קריירה > מוזיקה

בשנת 2017, וולפהארד הקים את להקת הרוק "Calpurnia", שם שימש כגיטריסט וכסולן הראשי, וכותב השירים. עד שהפסיקה את פעילותה בנובמבר 2019, הלהקה הייתה חתומה בחברת רויאל מאונטן רקורדס בארצות הברית ובקנדה, ובחברת טראנסגרסיב רקורדס וחברת הבת שלה, "paradYse" באירופה ובבריטניה.
מספר שבועות לאחר מכן, הוכרז כי להקתו החדשה של וולפהארד, "The Aubreys", עם המתופף מלקולם קרייג, תבצע שיר בפסקול סרטו "The Turning"‏ (2020).
הלהקה הוציאו את סינגל הבכורה שלהם, "Loved One" ב-10 במרץ 2020, ואת מיני-אלובום הבכורה שלהם, "Soda & Pie", דרך חברת ההפצה AWAL, ב-13 במרץ 2020. הסינגל הבא שלהם, "Smoke Bomb" שוחרר ב-17 באוגוסט 2020. בהמשך, הם הוציאו סינגל משותף עם ההרכב המוזיקלי "Lunar Vacation"‏, "No Offerings" אשר שוחרר ב-12 בינואר 2021. הסינגל הבא שלהם "Sand in My Bed" שוחרר ב-14 בפברואר 2021.
ה-Aubreys הוציאו את הסינגל שלהם "Karaoke Alone" ב-10 בספטמבר 2021 מאלבום הבכורה של הקבוצה, "Karaoke Alone", שיצא ב-5 בנובמבר 2021.
קריירה > בימוי

בשנת 2020 ביים את הסרט הקצר "משמרות לילה" (אנ'). בסרט שיחק בילי בריק בתפקיד ראשי. הסרט הוצג בפסטיבל הסרטים בקלגרי. באוגוסט 2024, פורסם כי סרט הבכורה בבימויים של וולפהארד ובריק בשם "Hell of a Summer" נמכר להפצה בארצות הברית לחברת Neon, שמתכננת להפיץ את הסרט בבתי הקולנוע בשנת 2025. הסרט הוא קומדיית אימה והוקרן לראשונה בפסטיבל הסרטים הבין-לאומי בטורונטו בשנת 2023. וולפהארד ובריק הם גם התסריטאים וגם השחקנים בסרט. עלילת הסרט עוסקת במדריכים במחנה קיץ הנקרא "Camp Pineway", שמכינים את המקום לפני הגעת הילדים למחנה, כשרוצח במסכה מתחיל להרוג את הצוות.
פילמוגרפיה > סרטים

| שנה | סרט | תפקיד | הערה |
| --- | --- | --- | --- |
| 2017 | זה | ריצ'י טוזייר |  |
| 2018 | חיי כלב (אנ') | טיילר |  |
| 2018 | (אנ') Howard Lovecraft and the Kingdom of Madness | הרברט ווסט | דיבוב |
| 2019 | זה: חלק 2 | ריצ'י טוזייר, בצעירותו |  |
| 2019 | החוחית (אנ') | בוריס, בצעירותו |  |
| 2019 | משפחת אדמס | פאגסלי אדמס | דיבוב |
| 2020 | טבעת החנק | מיילס |  |
| 2020 | Night Shifts |   | סרט קצר; במאי ותסריטאי |
| 2021 | מכסחי השדים: החיים שאחרי | טרבור ספנגלר |  |
| 2021 | מסיבת סוף העולם (אנ') | עזרא |  |
| 2022 | גיירמו דל טורו מציג: פינוקיו | לוצ'יניולו | דיבוב |
| 2023 | כשתסיים להציל את העולם | זיגי |  |
| 2023 | Hell of A Summer | כריס | גם במאי, תסריטאי ומפיק |
| 2024 | מכסחי השדים: אימפריה קפואה | טרבור שפנגלר |  |
| 2025 | The Legend of Ochi | פטרו |  |
| TBA | SNL 1975 |  |  |
פילמוגרפיה > טלוויזיה

| שנה | סדרה | תפקיד | הערה |
| --- | --- | --- | --- |
| 2014 | המאה | זוראן | פרק: "Many Happy Returns" |
| 2015 | על טבעי | ג'ורדי פינסקי | פרק: "Thin Lizzie" |
| 2016–הווה | דברים מוזרים | מייק וילר | תפקיד ראשי (4 עונות); 34 פרקים |
| 2019–2021 | כרמן סנדייגו | פלייר | דיבוב; 32 פרקים |
| 2020 | Smiling Friends | בליבלי | דיבוב; פרק: "Desmond's Big Day Out" |
| 2020 | JJ Villard's Fairy Tales | בויפונזל | דיבוב; פרק: "Boypunzel" |
| 2020 | Home Movie: The Princess Bride | איניגו מונטויה | דיבוב; פרק: "Chapter Four: Battle Of The Wits" |
| 2021 | דאנקנוויל | ג'רמי / נורמן | דיבוב; פרק: "Das Banana Boot" |
| 2023 | סקוט פילגרים הולך על זה | סקוט פילגרים בצעירותו | דיבוב; פרק: "Ramona Rents a Video" |
פילמוגרפיה > וידאו קליפים

| שנה | מבצע | השיר | הערה |
| --- | --- | --- | --- |
| 2012 | Facts | Retro Oceans |  |
| 2013 | Hey Ocean! (אנ') | Change |  |
| 2014 | פאפ (אנ') | Guilt Trip | מגלם את דמותו של סטפן באבקוק הצעיר |
| 2016 | פאפ (אנ') | Sleep In the Heat | מגלם את דמותו של סטפן באבקוק הצעיר |
| 2017 | Spendtime Palace | Sonora | שיתוף פעולה בבימוי |
| 2018 | Ninja Sex Party (אנ') | Danny Don't You Know | גילום דמותו של דן סקסבאנג הצעיר |
| 2019 | ויזר | Take on Me | גילום דמותו של ריברס קומו הצעיר (עם להקת "Calpurnia") |
קרי קונדון

| --- | --- |

 לידה:  9 בינואר 1983 (בת 42) Thurles, אירלנד 
 מדינה:  אירלנד אירלנד
 תקופת הפעילות:  מ-1999
 פרסים והוקרה:  פרס לוסיל לורטל לשחקנית הטובה ביותר (2009) 
 פרופיל ב-IMDb
 
קרי קונדון (באנגלית: Kerry Condon; נולדה ב-4 בינואר 1983) היא שחקנית טלוויזיה וקולנוע אירית. היא מוכרת בעיקר מהופעתה בתפקיד אנטוניה בסדרה "רומא" של HBO ו-BBC, בתפקיד סטייסי ארמנטראוט בסדרה "סמוך על סול" של רשת AMC, ובדיבוב הדמות F.R.I.D.A.Y. בסרטים אחדים של היקום הקולנועי של מארוול. היא הייתה השחקנית הצעירה ביותר שגילמה את אופליה בהפקה של הלהקה השייקספירית המלכותית של המחזה "המלט".
ביוגרפיה

קונדון נולדה בת'ורלס שבמחוז טיפררי באירלנד.
בתיאטרון

ב-2001 בגיל 19 גילמה קונדון את מייריד במחזה "The Lieutenant of Inishmore" מאת מרטין מקדונה עם הלהקה השייקספירית המלכותית, וב-2006 הופיעה בתיאטרון ליסאום שבניו יורק. עבור הפקה זו היא הקליטה את השיר "The Patriot Game" עם להקת The Pogues.
באותה שנה שיחקה קונדו בתפקיד אופליה במחזה "המלט", ובכך הייתה לשחקנית הצעירה ביותר שגילמה את הדמות בהפקות של הלהקה השייקספירית המלכותית. ב-2009 הופיעה במחזה נוסף של מרטין מקדונה "The Cripple of Inishmaan" עליו זכתה בפרס לוסיל לורטל ובפרס דרמה דסק.
בקולנוע

שיחקה קונדון בתפקיד קייט קלי, אחותו של נד קלי, בסרט "נד קלי" משנת 2003. עוד באותה שנה שיחקה בסרט העצמאי האירי "אינטרמישן" יחד עם קיליאן מרפי, קלי מקדונלד וקולין פארל. ב-2006 השתתפה במותחן הפעולה "ללא מחסום" של ג'ט לי. היא הופיעה בתפקיד מאה בסרט "התחנה האחרונה" על אודות החודשים האחרונים בחייו של לב טולסטוי בכיכובם של הלן מירן וכריסטופר פלאמר. ב-2012 שיחקה בתפקיד רוזי שנהאן בסדרת הטלוויזיה "Luck". קונדון דיבבה את הדמות של F.R.I.D.A.Y., המחליפה של ג'רוויס כבינה המלאכותית המלוות את טוני סטארק/איירון מן בסרטים של אולפני מארוול "הנוקמים: עידן אולטרון", "קפטן אמריקה: מלחמת האזרחים", "ספיידרמן: השיבה הביתה", ו"הנוקמים: מלחמת האינסוף".
ב-2005 כיכבה קונדון בתפקיד אוקטביה, אחותו של אוגוסטוס קיסר, בסדרת הטלוויזיה "רומא" של HBO ו-BBC. קונדון הופיעה בעונה הרביעית של סדרת הדרמה הפוסט-אפוקליפטית "המתים המהלכים" וגילמה את הדמות קלרה. הפרק בהשתתפותה שודר ב-13 באוקטובר 2013.
ב-2018 כיכבה קונדון בתפקיד ראשי בדמות לורה בסדרת הטלוויזיה "נשים על הקצה" לצדן של נינה סוסניה ואיילין וולש.
בשנת 2022 יצא לאור הסרט "רוחות אינישרין" בו מככבת קונדון בתפקיד שיבון סוילאבהאיין.